[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 9.12.2010

COM(2010) 740 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για δεύτερη τροποποίηση της απόφασης 2010/320/ΕΕ, απευθυνόμενης προς την Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει τα μέτρα μείωσης του ελλείμματος που κρίνεται αναγκαία για την αντιμετώπιση της κατάστασης υπερβολικού ελλείμματος

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για δεύτερη τροποποίηση της απόφασης 2010/320/ΕΕ της 10ης Μαΐου 2010, απευθυνόμενης προς την Ελλάδα με σκοπό την ενίσχυση και εμβάθυνση της δημοσιονομικής εποπτείας και με την οποία ειδοποιείται η Ελλάδα να λάβει τα μέτρα μείωσης του ελλείμματος που κρίνεται αναγκαία για την αντιμετώπιση της κατάστασης υπερβολικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 126 παράγραφος 9 και το άρθρο 136,

Έχοντας υπόψη τη σύσταση της Επιτροπής,

Εκτιμώντας τα ακόλουθα:

(1) Το άρθρο 136 παράγραφος 1 στοιχείο α) της ΣΛΕΕ προβλέπει τη δυνατότητα θέσπισης ειδικών μέτρων για τα κράτη μέλη με νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας.

(2) Το άρθρο 126 της ΣΛΕΕ προβλέπει ότι τα κράτη μέλη αποφεύγουν τα υπερβολικά δημοσιονομικά ελλείμματα και θεσπίζει τη διαδικασία υπερβολικού ελλείμματος προς τον σκοπό αυτό. Το σύμφωνο Σταθερότητας και Ανάπτυξης, το οποίο στο διορθωτικό του σκέλος θέτει σε εφαρμογή τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις λαμβάνοντας υπόψη την οικονομική κατάσταση.

(3) Στις 27 Απριλίου 2009, το Συμβούλιο αποφάσισε, σύμφωνα με το άρθρο 104 παράγραφος 6 της συνθήκης για την ίδρυση της Ευρωπαϊκής Κοινότητας, ότι υφίσταται υπερβολικό έλλειμμα στην Ελλάδα.

(4) Στις 10 Μαΐου 2010, το Συμβούλιο εξέδωσε απόφαση απευθυνόμενη στην Ελλάδα δυνάμει του άρθρου 126 παράγραφος 9 και του άρθρου 136, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014 («η απόφαση»).[1] Το Συμβούλιο καθόρισε την ακόλουθη πορεία για τη διόρθωση του υπερβολικού ελλείμματος: δημοσιονομικά ελλείμματα που δεν υπερβαίνουν 18 508 εκατομμύρια ευρώ το 2010, 17 065 εκατομμύρια ευρώ το 2011, 14 916 εκατομμύρια ευρώ το 2012, 11 399 εκατομμύρια ευρώ το 2013 και 6 385 εκατομμύρια ευρώ το 2014.

(5) Σύμφωνα με τις διαθέσιμες προβλέψεις κατά τον χρόνο λήψης της απόφασης από το Συμβούλιο, το πραγματικό ΑΕΠ αναμενόταν να μειωθεί κατά 4% το 2010 και κατά 2½ % το 2011, και στη συνέχεια να ανακάμψει, με ρυθμούς ανάπτυξης 1,1% το 2012 και 2,1% το 2013 και 2014. Ο αποπληθωριστής του ΑΕΠ αναμενόταν να ανέλθει σε 1,2%, -0,5%, 1,0%, 0,7% και 1,0% από το 2010 έως το 2014, αντιστοίχως. Δεδομένων των οικονομικών εξελίξεων, το πραγματικό ΑΕΠ αναμένεται τώρα να συρρικνωθεί κατά 4¼% το 2010 και κατά 3% το 2011 και στη συνέχεια να ανακάμψει, με ρυθμούς ανάπτυξης 1,1% το 2012 και 2,1% το 2013 και 2014. Οι αποπληθωριστές του ΑΕΠ αναμένονται πλέον να ανέλθουν σε 3,0%, 1,5%, 0,4%, 0,8% και 1,2% από το 2010 έως το 2104, αντιστοίχως.

(6) Η Eurostat επικύρωσε τα στατιστικά στοιχεία για το έλλειμμα και το χρέος της Ελληνικής κυβέρνησης στις 15 Νοεμβρίου 2010,[2] σύμφωνα με τον κανονισμό (ΕΚ) αριθ. 479/2009 του Συμβουλίου.[3] Στο πλαίσιο αυτό, αναθεωρήθηκαν προς τα άνω οι σειρές των στοιχείων για το έλλειμμα και το χρέος αναφορικά με τα έτη 2006-2009. Ο δείκτης του δημοσιονομικού ελλείμματος προς το ΑΕΠ για το 2009 αναθεωρήθηκε από 13,6% του ΑΕΠ σε 15,4% του ΑΕΠ, ενώ ο δείκτης του χρέους αναθεωρήθηκε από 115,1% του ΑΕΠ σε 126,8% του ΑΕΠ.

(7) Η Ελλάδα πραγματοποίησε σημαντική πρόοδο στην εφαρμογή των μέτρων που απαιτούνται με βάση την απόφαση, συμπεριλαμβανομένης της μείωσης του δημοσιονομικού ελλείμματος. Ωστόσο, η προαναφερθείσα αναθεώρηση των στατιστικών στοιχείων σε συνδυασμό με την υστέρηση που παρατηρήθηκε στην είσπραξη των εσόδων, καθώς και άλλα προβλήματα αναφορικά με την εκτέλεση του προϋπολογισμού, συμπεριλαμβανομένης της σώρευσης ληξιπρόθεσμων οφειλών, θα έχουν κατά πάσα πιθανότητα ως αποτέλεσμα την μη τήρηση του ανωτάτου ορίου για το έλλειμμα το 2010. Η απόκλιση αυτή θα πρέπει να αντισταθμιστεί πλήρως στη διάρκεια του 2011.

(8) Στις 24 Νοεμβρίου 2010, η Ελλάδα υπέβαλε στο Συμβούλιο και την Επιτροπή έκθεση στην οποία περιγράφονταν τα μέτρα πολιτικής που ελήφθησαν για τη συμμόρφωση με την απόφαση. Η Επιτροπή αξιολόγησε την έκθεση και κατέληξε στο συμπέρασμα ότι η Ελλάδα συμμορφώνεται σε ικανοποιητικό βαθμό με την απόφαση.[4]

(9) Λαμβάνοντας υπόψη τα ανωτέρω, κρίνεται ενδεδειγμένη η αναθεώρηση διαφόρων σημείων της απόφασης, διατηρώντας αμετάβλητη την προθεσμία για τη διόρθωση του υπερβολικού ελλείμματος και την αντίστοιχη πορεία προσαρμογής όσον αφορά το δημοσιονομικό έλλειμμα και την αύξηση του δημόσιου χρέους σε ονομαστικούς όρους.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2010/320/ΕΕ τροποποιείται ως εξής:

1. στο άρθρο 1 παράγραφος 3, η δεύτερη πρόταση αντικαθίσταται από το ακόλουθο κείμενο:

«3. Βάσει των προβλέψεων για το ΑΕΠ του Νοεμβρίου 2010, η τήρηση της αντίστοιχης πορείας προσαρμογής για τον δείκτη του χρέους προς το ΑΕΠ συνεπάγεται ότι ο εν λόγω δείκτης δεν θα υπερβεί το 143 % το 2010, το 153 % το 2011, το 157 % το 2012, το 158 % το 2013 και το 156 % το 2014.».

2. στο άρθρο 2 παράγραφος 3, το στοιχείο ια) αντικαθίσταται από το ακόλουθο κείμενο:

«ια) καλύτερη διαχείριση των περιουσιακών στοιχείων του δημοσίου, με σκοπό την άντληση τουλάχιστον 1 δισεκατομμυρίου ευρώ το 2011, και τουλάχιστον 3 δισεκατομμυρίων ευρώ ετησίως το 2012 και το 2013· τα έσοδα από την πώληση περιουσιακών στοιχείων (ακίνητης περιουσίας και χρηματοοικονομικών περιουσιακών στοιχείων) θα χρησιμοποιηθούν για την εξόφληση χρέους και δεν θα μειώσουν τις προσπάθειες δημοσιονομικής εξυγίανσης για τη συμμόρφωση με τα ανώτατα όρια για το έλλειμμα στο άρθρο 1 παράγραφος 2·».

3. στο άρθρο 2 παράγραφος 3, το στοιχείο ιγ) αντικαθίσταται από το ακόλουθο:

«ιγ) νομοθετική πράξη που θα απαγορεύει στους οργανισμούς τοπικής αυτοδιοίκησης να εμφανίζουν ελλείμματα τουλάχιστον έως το 2014· μείωση των μεταβιβάσεων προς τους οργανισμούς τοπικής αυτοδιοίκησης σύμφωνα με τις σχεδιαζόμενες εξοικονομήσεις και τις μεταφορές αρμοδιοτήτων·».

4. στο άρθρο 2 παράγραφος 3, το στοιχείο ιε) αντικαθίσταται από το ακόλουθο:

«ιε) καθιέρωση ενιαίου συστήματος ηλεκτρονικής συνταγογράφησης· δημοσίευση πλήρους τιμοκαταλόγου των φαρμάκων που κυκλοφορούν στην αγορά· εφαρμογή της λίστας φαρμάκων που δεν καλύπτονται από τα ασφαλιστικά ταμεία και της λίστας φαρμάκων που χορηγούνται χωρίς ιατρική συνταγή· δημοσίευση της νέας λίστας φαρμάκων που καλύπτονται από τα ταμεία με την χρήση του νέου συστήματος «τιμών αναφοράς»· χρησιμοποίηση των διαθέσιμων στοιχείων από την ηλεκτρονική συνταγογράφηση και την σάρωση για τη συγκέντρωση εκπτώσεων από φαρμακευτικές εταιρείες· εισαγωγή μηχανισμού παρακολούθησης για την αξιολόγηση της φαρμακευτικής δαπάνης σε μηνιαία βάση· επιβολή συμμετοχής του ασφαλισμένου με ποσόν 5 ευρώ για τις τακτικές υπηρεσίες εξωτερικών ιατρείων και επέκταση της συμμετοχής σε περίπτωση αδικαιολόγητης επίσκεψης σε υπηρεσίες επειγόντων περιστατικών· δημοσίευση ελεγμένων λογαριασμών νοσοκομείων και κέντρων υγείας· δημιουργία ανεξάρτητης ομάδας ειδικών σε θέματα πολιτικής στον τομέα της υγείας, στους οποίους ανατίθεται η εκπόνηση, έως το τέλος Μαΐου 2011, λεπτομερούς έκθεσης σχετικά με την συνολική μεταρρύθμιση του υγειονομικού συστήματος με σκοπό τη βελτίωση της αποτελεσματικότητας και αποδοτικότητας του συστήματος υγείας·».

5. στο άρθρο 2 παράγραφος 3, το στοιχείο ιστ) διαγράφεται και προστίθενται τα ακόλουθα στοιχεία:

«ιζ) περαιτέρω μείωση των λειτουργικών δαπανών τουλάχιστον κατά 5 τοις εκατό που θα αποφέρει εξοικονόμηση τουλάχιστον 100 εκατομμυρίων ευρώ·

ιη) περαιτέρω μείωση των μεταβιβαστικών πληρωμών που θα αποφέρει εξοικονόμηση πόρων για το σύνολο του δημόσιου τομέα τουλάχιστον 100 εκατομμυρίων ευρώ. Οι αποδέκτες φορείς του δημοσίου θα διασφαλίσουν συνακόλουθη μείωση των δαπανών ώστε να μην υπάρξει συσσώρευση καθυστερούμενων οφειλών·

ιθ) εφαρμογή εισοδηματικών κριτηρίων για την χορήγηση των οικογενειακών επιδομάτων από τον Ιανουάριο του 2011 που θα αποφέρει εξοικονόμηση τουλάχιστον 150 εκατομμυρίων ευρώ (μετά την αφαίρεση των αντιστοίχων διοικητικών εξόδων)·

κ) μείωση στην αγορά στρατιωτικού εξοπλισμού (παραδόσεις) τουλάχιστον κατά 500 εκατομμύρια ευρώ σε σύγκριση με το τρέχον επίπεδο του 2010·

κα) μείωση των φαρμακευτικών δαπανών των ταμείων κοινωνικής ασφάλισης κατά 900 εκατομμύρια ευρώ λόγω πρόσθετης μείωσης στις τιμές των φαρμάκων και εφαρμογής νέων διαδικασιών για τις προμήθειες· επίσης, μείωση των δαπανών των νοσοκομείων (συμπεριλαμβανομένης επίσης της δαπάνης για εξοπλισμό) κατά τουλάχιστον 350 εκατομμύρια ευρώ·

κβ) αλλαγές στη διοίκηση, τα τιμολόγια και τους μισθούς στις δημόσιες επιχειρήσεις που θα αποφέρουν εξοικονόμηση τουλάχιστον 800 εκατομμυρίων ευρώ·

κγ) εξίσωση της φορολόγησης του πετρελαίου θέρμανσης με το πετρέλαιο κίνησης μετά την 1η Οκτωβρίου 2011, για την πάταξη της φοροδιαφυγής, που θα αποφέρει τουλάχιστον 600 εκατομμύρια ευρώ καθαρά έσοδα το 2011 (τουλάχιστον 900 εκατομμύρια ευρώ σε ετήσια βάση) έχοντας αφαιρέσει την επίπτωση των ειδικών μέτρων για την προστασία των οικονομικά ασθενέστερων ομάδων του πληθυσμού·

κδ) αύξηση των μειωμένων συντελεστών ΦΠΑ από 5,5 σε 6,5 τοις εκατό και από 11 σε 13 τοις εκατό, με απόδοση τουλάχιστον 880 εκατομμύρια ευρώ· επίσης, μείωση του συντελεστή ΦΠΑ στα φάρμακα και στις ξενοδοχειακές υπηρεσίες από 11 σε 6,5 τοις εκατό με καθαρό κόστος τα 250 εκατομμύρια ευρώ, έχοντας αφαιρέσει την επίπτωση της εξοικονόμησης για τα ασφαλιστικά ταμεία κα τα νοσοκομεία η οποία απορρέει από την υπαγωγή των φαρμάκων σε χαμηλότερο συντελεστή ΦΠΑ·

κε) εντατικοποίηση της πάταξης του λαθρεμπορίου στα καύσιμα (τουλάχιστον 190 εκατομμύρια ευρώ)·

κστ) αύξηση των δικαστικών παραβόλων (τουλάχιστον 100 εκατομμύρια ευρώ)·

αα) εφαρμογή σχεδίου δράσης για την επιτάχυνση της είσπραξης καθυστερούμενων φορολογικών οφειλών (τουλάχιστον 200 εκατομμύρια ευρώ)·

ββ) επιτάχυνση της είσπραξης των φορολογικών προστίμων (τουλάχιστον 400 εκατομμύρια ευρώ)·

γγ) είσπραξη εσόδων που προέρχονται από το νέο πλαίσιο διοικητικών διαδικασιών για την επίλυση των φορολογικών διαφορών και εκδίκαση των δικαστικών προσφυγών (τουλάχιστον 300 εκατομμύρια ευρώ)·

δδ) έσοδα από την ανανέωση αδειών τηλεπικοινωνίας που λήγουν στο άμεσο μέλλον (τουλάχιστον 350 εκατομμύρια ευρώ)·

εε) έσοδα από συμβάσεις παραχώρησης (τουλάχιστον 250 εκατομμύρια ευρώ).

στστ) σχέδιο αναδιάρθρωσης του Οργανισμού Αστικών Συγκοινωνιών Αθηνών (ΟΑΣΑ). Σκοπός του σχεδίου είναι η μείωση των λειτουργικών ζημιών της εταιρείας ώστε να καταστεί οικονομικά βιώσιμη. Το σχέδιο θα περιλαμβάνει περικοπές λειτουργικών δαπανών της εταιρείας και αυξήσεις των κομίστρων (εισιτηρίων). Οι προβλεπόμενες ενέργειες θα υλοποιηθούν έως τον Ιανουάριο του 2011.

ζζ) νομοθετική πράξη για τον περιορισμό των προσλήψεων στο σύνολο της γενικής κυβέρνησης βάσει ενός κανόνα 1 πρόσληψης για κάθε 5 συνταξιοδοτήσεις ή αποχωρήσεις, χωρίς εξαιρέσεις για κάποιο τομέα, και συμπεριλαμβανομένου του προσωπικού που μετατάσσεται από δημόσιες επιχειρήσεις υπό αναδιάρθρωση σε φορείς του δημοσίου.

6. στο άρθρο 2 παράγραφος 4 προστίθενται τα ακόλουθα στοιχεία:

«γ) τακτοποίηση των καθυστερούμενων οφειλών που συσσωρεύθηκαν τα προηγούμενα έτη.

δ) πολυετές πρόγραμμα διαρθρωτικής δημοσιονομικής προσαρμογής, συμπεριλαμβανομένων μέτρων που αντιστοιχούν τουλάχιστον στο 5 τοις εκατό του ΑΕΠ, τα οποία θα διασφαλίσουν την επίτευξη των στόχων για το έλλειμμα έως το 2014·

ε) σχέδιο αντιμετώπισης της φοροδιαφυγής, το οποίο περιλαμβάνει ποσοτικούς δείκτες απόδοσης ώστε να φέρει τη φορολογική διοίκηση προ των ευθυνών της (αυξημένη ευθύνη λογοδοσίας)· νομοθεσία για τον εξορθολογισμό των διοικητικών φορολογικών διενέξεων και των διαδικασιών δικαστικών προσφυγών/εφέσεων και για τις αναγκαίες ενέργειες και διαδικασίες για την καλύτερη αντιμετώπιση της παραβατικής συμπεριφοράς, της διαφθοράς και της χαμηλής απόδοσης των υπαλλήλων των φορολογικών υπηρεσιών, συμπεριλαμβανομένης της ποινικής δίωξης σε περίπτωση παράβασης καθήκοντος·

στ) αναλυτικό σχέδιο δράσης με χρονοδιάγραμμα για την ολοκλήρωση και υλοποίηση του απλοποιημένου συστήματος αμοιβών.

ζ) βελτίωση των συστημάτων λογιστικής και έκδοσης τιμολογίων των νοσοκομείων, μέσω: ολοκλήρωσης της εισαγωγής του διπλογραφικού λογιστικού συστήματος σε όλα τα νοσοκομεία· της χρήσης ενιαίου συστήματος κωδικοποίησης και ενός κοινού μητρώου για ιατρικές προμήθειες· υπολογισμού των αποθεμάτων και των ροών ιατροφαρμακευτικού και νοσοκομειακού υλικού σε όλα τα νοσοκομεία που χρησιμοποιούν το ενιαίο σύστημα κωδικοποίησης για τέτοιου είδους προμήθειες· της είσπραξης της προβλεπόμενης συμμετοχής των ασθενών σε όλες τις μονάδες του ΕΣΥ· της έγκαιρης τιμολόγησης του κόστους της θεραπείας (όχι πλέον των δύο μηνών) στα Ελληνικά ταμεία κοινωνικής ασφάλισης, σε άλλα κράτη μέλη και ιδιωτικές εταιρείες ασφάλισης υγείας· διασφάλισης ότι τουλάχιστον το 50 τοις εκατό του όγκου των φαρμάκων που χρησιμοποιούνται από τα δημόσια νοσοκομεία μέχρι το τέλος του 2011 αποτελείται από γενόσημα φάρμακα και από φάρμακα των οποίων έχει λήξει η κατοχύρωση με δίπλωμα ευρεσιτεχνίας, καθιστώντας υποχρεωτική την προμήθεια φαρμακευτικών σκευασμάτων από όλα τα δημόσια νοσοκομεία με κριτήριο τη δραστική ουσία·

η) για την καταπολέμηση της σπατάλης και της κακοδιοίκησης στις δημόσιες επιχειρήσεις και για τη δημοσιονομική εξοικονόμηση τουλάχιστον 800 εκατομμυρίων ευρώ, η Ελλάδα θεσπίζει νομοθεσία μέχρι το τέλος Φεβρουαρίου 2011 η οποία προβλέπει: μείωση της κύριας αμοιβής στις δημόσιες επιχειρήσεις κατά τουλάχιστον 10 τοις εκατό σε επίπεδο εταιρείας, περιορισμό των δευτερευουσών αμοιβών στο 10 τοις εκατό της κύριας αμοιβής σε επίπεδο εταιρείας, επιβολή ανωτάτου ορίου 4 000 ευρώ για τις μηνιαίες μικτές αποδοχές (12 μισθοί το χρόνο), αύξηση των κομίστρων των αστικών συγκοινωνιών κατά τουλάχιστον 30 τοις εκατό· καθιέρωση δράσεων που μειώνουν τις λειτουργικές δαπάνες στις δημόσιες επιχειρήσεις κατά 15 έως 25 τοις εκατό· και θεσπίζει νόμο για ην αναδιάρθρωση του δικτύου αστικών συγκοινωνιών της Αθήνας (ΟΑΣΑ)·

θ) νέο ρυθμιστικό πλαίσιο για τη διευκόλυνση σύναψης συμφωνιών παραχώρησης για τους περιφερειακούς αερολιμένες·

ι) σύσταση ανεξάρτητης ειδικής ομάδας εκπαιδευτικής πολιτικής με στόχο την αύξηση της αποτελεσματικότητας του δημόσιου εκπαιδευτικού συστήματος (πρωτοβάθμια, δευτεροβάθμια και τριτοβάθμια εκπαίδευση) και την αποδοτικότερη χρήση των πόρων.»

7. στο άρθρο 2 παράγραφος 5, το στοιχείο β) αντικαθίσταται από το ακόλουθο:

«β) αξιολόγηση των αποτελεσμάτων της πρώτης φάσης της ανεξάρτητης λειτουργικής επισκόπησης της κεντρικής διοίκησης, συμπεριλαμβανομένων συστάσεων επιχειρησιακής πολιτικής· ολοκλήρωση της επισκόπησης των υφιστάμενων κοινωνικών προγραμμάτων·»·

8. στο άρθρο 2 παράγραφος 5 προστίθεται το ακόλουθο στοιχείο:

«η) περαιτέρω προώθηση της χρήσης γενόσημων φαρμάκων μέσω της υποχρεωτικής ηλεκτρονικής συνταγογράφησης (e-prescription) με κριτήριο τη δραστική ουσία·»

9. στο άρθρο 2 παράγραφος 7 διαγράφεται το στοιχείο γ) και προστίθενται τα ακόλουθα στοιχεία:

«δ) σύστημα κοστολόγησης για τα νοσοκομεία με βάση τα ιατρικά περιστατικά, το οποίο θα χρησιμοποιηθεί για τη σύνταξη των προϋπολογισμών των νοσοκομείων από το 2013 και μετά·

ε) νομοθετικά μέτρα για την υλοποίηση των επιχειρησιακών συστάσεων της πρώτης φάσης της λειτουργικής επισκόπησης της δημόσιας διοίκησης σε κεντρικό επίπεδο και της πλήρους επισκόπησης των υφιστάμενων κοινωνικών προγραμμάτων.

στ) έναρξη λειτουργίας της Ενιαίας Αρχής Δημοσίων Συμβάσεων με την παροχή των απαραίτητων πόρων για την εκπλήρωση της εντολής της, των στόχων, των αρμοδιοτήτων και των εξουσιών της όπως ορίζονται στο Σχέδιο Δράσης.»

Άρθρο 2

Η παρούσα απόφαση παράγει αποτελέσματα την ημέρα της κοινοποίησής της.

Άρθρο 3

Η παρούσα απόφαση απευθύνεται στην Ελληνική Δημοκρατία.

Βρυξέλλες, […]

Για το Συμβούλιο

Ο Πρόεδρος […]

[1] Απόφαση 2010/320/ΕΕ του Συμβουλίου (ΕΕ L 145 της 11.6.2010, σ. 6).

[2] Δελτίο Τύπου της Eurostat αριθ. 170/2010 της 15.11.2010

[3] ΕΕ L 145 της 10.6.2009.

[4] Ανακοίνωση της Επιτροπής COM(2010) …. τελικό της [9] Δεκεμβρίου 2010.